23. juulil kolmandat korda toimuvale üle-eestilisele avatud talude päevale on registreerunud juba 80 talu ja põllumajandustootjat. Registreerida on võimalik kuni 1. maini.
Enim talusid on registreerunud Pärnumaalt (13). Tartumaalt on ennast kirja pannud 12 talu, Harjumaalt 10, Lääne-Virumaalt 9, Põlvamaalt 7, Järva- ja Viljandimaalt 5, Rapla-, Saare- ja Võrumaalt 4, Ida-Virumaalt 3, Läänemaalt 2, Hiiu- ning Valgamaalt 1. Ootame registreeruma ka Jõgevamaa talusid!
„Avatud talude päeval osalemine annab suurepärase võimaluse oma uksed avada ja inimestele näidata, kuidas tänapäeva talu end majandab ja elab ning valmib kodumaine toit,” ütles avatud talude päeva projektijuht Karolin Lillemäe Maaeluministeeriumist.
„Avatud talude päeval käib külastajaid sadade kaupa, mis omakorda tähendab sadu kordi suuremat rõõmu pakkuda inimestele maavillaseid emotsioone – tutvustada põlist lambatõugu, näidata villatöid ja pakkuda võimalust midagi mälestuseks kaasa osta,” ütles kolmandat korda osaleva Mikkeni lambatalu perenaine Kristel Kuusik. „Kui inimestel on meie juures hea olla, laeb see ka meid energiat täis ja innustab edasi tegutsema.”
Avatud talude päeval osalemiseks tuleb talu või põllumajandustootmine hiljemalt 1. mail registreerida veebilehel http://www.avatudtalud.ee/#talule.
Talupidajad ja põllumajandustootjad, kes soovivad 23. juulil oma tootmise külastajatele avada, on oodatud osalema infopäeval
- 29. märtsil algusega kell 11 Maamajanduse Infokeskuses Jänedal või
- 31. märtsil algusega kell 11 Kääriku spordikompleksi seminariruumis Valgamaal.
Infopäeval saab kuulda eelnevalt osalenud talude kogemustest, nõuandeid toidupakkujatele, infot loomataudidest ja linnugripist. Lisaks saavad osalejad juhendmaterjali, mida talu avamisel silmas pidada, ning vastused oma küsimustele.
Esimene avatud talude päev toimus 2015. aastal, kui oma uksed avas külastajatele 147 talu, 2016. aastal osales 234 talu.
Avatud talude päeva korraldavad Maaeluministeerium, Maamajanduse Infokeskus, vastühinenud Eesti Põllumeeste Keskliit ja Eesti Põllumajandus-Kaubanduskoda ning Eestimaa Talupidajate Keskliit. Korraldamisse on kaasatud ka kohalikud Leader-tegevusgrupid ja Eesti Külaliikumine Kodukant.
Avatud talude päeva korraldamist rahastatakse Eesti maaelu arengukavast 2014–2020 ja Euroopa Maaelu Arengu Põllumajandusfondist.